1.

Vkladá sa táto príloha VIa: „ PRÍLOHA VIa KRITÉRIÁ AKCEPTOVATEĽNOSTI PRE POUŽÍVANIE SYSTÉMOV VYROVNANIA OBCHODOV S CENNÝMI PAPIERMI A ICH PREPOJENÍ V ÚVEROVÝCH OPERÁCIÁCH EUROSYSTÉMU I. KRITÉRIÁ AKCEPTOVATEĽNOSTI SYSTÉMOV VYROVNANIA OBCHODOV S CENNÝMI PAPIERMI A ICH PREPOJENÍ 1. Eurosystém určuje akceptovateľnosť systému vyrovnania obchodov s cennými papiermi (SSS) prevádzkovaného centrálnym depozitárom cenných papierov (CDCP) so sídlom v členskom štáte, ktorého menou je euro, alebo národnou centrálnou bankou alebo verejným orgánom v zmysle článku 1 ods. 4 nariadenia Európskeho parlamentu a Rady (EÚ) č. 909/2014 (1) z členského štátu, ktorého menou je euro (ďalej len ‚prevádzkovateľ SSS‘), na základe týchto kritérií: a) prevádzkovateľ SSS v krajine eurozóny spĺňa požiadavky na povolenie činnosti CDCP ustanovené v nariadení (EÚ) č. 909/2014 a b) národná centrálna banka členského štátu, v ktorom je príslušný systém vyrovnania obchodov s cennými papiermi vykonáva činnosť, vytvorila a udržiava primerané zmluvné alebo iné mechanizmy s prevádzkovateľom SSS v krajine eurozóny, ktoré obsahujú požiadavky Eurosystému ustanovené v oddiele II. Ak konanie o udelenie povolenia CDCP v krajine eurozóny podľa hlavy III nariadenia (EÚ) č. 909/2014 nebolo ukončené, ustanovenia písm. a) a b) sa neuplatňujú. V takomto prípade musí byť systém vyrovnania obchodov s cennými papiermi prevádzkovaný CDCP vyhodnotený ako vyhovujúci podľa dokumentu Framework for the assessment of securities settlement systems and links to determine their eligibility for use in Eurosystem credit operations z januára 2014, ktorý je uverejnený na internetovej stránke ECB. 2. Eurosystém určuje akceptovateľnosť priameho alebo pridruženého prepojenia na základe týchto kritérií: a) priame prepojenie alebo, v prípade pridruženého prepojenia, každé z priamych prepojení, z ktorých pridružené pripojenie pozostáva, spĺňa požiadavky ustanovené v nariadení (EÚ) č. 909/2014; b) národné centrálne banky členských štátov, v ktorých má sídlo SSS investora (systém investora), akýkoľvek SSS sprostredkovateľa (systém sprostredkovateľa) a SSS emitenta (systém emitenta), vytvorili a udržiavajú primerané zmluvné alebo iné mechanizmy s prevádzkovateľom SSS v krajine eurozóny, ktoré obsahujú požiadavky Eurosystému ustanovené v oddiele II tejto prílohy; c) systém investora, akýkoľvek systém sprostredkovateľa a systém emitenta, ktoré sú súčasťou prepojenia, považuje Eurosystém všetky za akceptovateľné. Ak nebolo ukončené konanie podľa hlavy III nariadenia (EÚ) č. 909/2014 o udelenie povolenia CDCP, ktorý prevádzkuje systém vyrovnania obchodov s cennými papiermi, ktorý je súčasťou prepojenia, ustanovenia písm. a) až c) sa neuplatňujú. V takomto prípade musia byť prepojenia zahŕňajúce systém vyrovnania obchodov s cennými papiermi prevádzkovaný takýmto CDCP vyhodnotené ako vyhovujúce podľa dokumentu Framework for the assessment of securities settlement systems and links to determine their eligibility for use in Eurosystem credit operations z januára 2014. 3. Pred určením akceptovateľnosti priameho alebo pridruženého prepojenia zahŕňajúceho jeden alebo viaceré systémy vyrovnania obchodov s cennými papiermi prevádzkované centrálnymi depozitármi cenných papierov so sídlom v Európskom hospodárskom priestore (EHP) alebo národnými centrálnymi bankami alebo orgánmi verejnej moci krajiny EHP, ktorej menou nie je euro (ďalej len ‚systém vyrovnania obchodov s cennými papiermi z krajiny EHP mimo eurozóny‘ prevádzkovaný ‚prevádzkovateľom systému vyrovnania obchodov s cennými papiermi z krajiny EHP mimo eurozóny‘), vykoná Eurosystém analýzu realizovateľnosti, ktorá okrem iného zohľadní hodnotu akceptovateľných aktív vydaných alebo držaných v uvedených systémoch vyrovnania obchodov s cennými papiermi. 4. Za predpokladu, že závery analýzy budú kladné, Eurosystém určí akceptovateľnosť prepojenia zahŕňajúceho systémy vyrovnania obchodov s cennými papiermi z krajín EHP mimo eurozóny na základe týchto kritérií: a) Prevádzkovatelia systémov vyrovnania obchodov s cennými papiermi z krajín EHP mimo eurozóny, ktorí sú súčasťou prepojenia, ako aj samotné prepojenie spĺňajú požiadavky vymedzené v nariadení (EÚ) č. 909/2014. b) V prípade priamych prepojení národná centrálna banka členského štátu, v ktorom systém investora vykonáva svoju činnosť, vytvorila a udržiava primerané zmluvné alebo iné mechanizmy s prevádzkovateľom systému investora v krajine eurozóny. Tieto zmluvné alebo iné mechanizmy musia stanoviť povinnosť prevádzkovateľa SSS v krajine eurozóny vykonať ustanovenia uvedené v oddiele II v jeho právnych mechanizmoch s prevádzkovateľom systému emitenta z krajiny EHP mimo eurozóny. V prípade pridružených prepojení, každé z priamych prepojení, z ktorých pridružené prepojenie pozostáva, a v ktorom systém vyrovnania obchodov s cennými papiermi z krajiny EHP mimo eurozóny koná ako systém emitenta, musí spĺňať kritérium uvedené v prvom odseku písm. b). V prípade pridruženého prepojenia v ktorom sú systém sprostredkovateľa a systém emitenta systémami vyrovnania obchodov s cennými papiermi z krajiny EHP mimo eurozóny, národná centrálna banka členského štátu, v ktorom systém investora vykonáva svoju činnosť, musí vytvoriť a udržiavať primerané zmluvné alebo iné mechanizmy s prevádzkovateľom systému investora v krajine eurozóny. Tieto zmluvné alebo iné mechanizmy musia stanoviť nielen povinnosť prevádzkovateľa SSS v krajine eurozóny vykonať ustanovenia uvedené v oddiele II v jeho právnych mechanizmoch s prevádzkovateľom SSS sprostredkovateľa z krajiny EHP mimo eurozóny, ale aj povinnosť prevádzkovateľa SSS sprostredkovateľa z krajiny EHP mimo eurozóny na vykonanie ustanovení uvedených v oddiele II v jeho zmluvných alebo iných mechanizmoch s prevádzkovateľom systému emitenta z krajiny EHP mimo eurozóny. c) Všetky systémy vyrovnania obchodov s cennými papiermi eurozóny, ktoré sú súčasťou prepojenia, považuje Eurosystém za akceptovateľné. d) Národná centrálna banka krajiny EHP mimo eurozóny, v ktorom systém investora vykonáva svoju činnosť, sa zaviazala vykazovať informácie o akceptovateľných aktívach obchodovaných na domácich akceptovateľných trhoch spôsobom stanoveným Eurosystémom. Ak nebolo ukončené konanie podľa hlavy III nariadenia (EÚ) č. 909/2014 o udelenie povolenia CDCP prevádzkujúcemu systém investora, systém sprostredkovateľa alebo systém emitenta, ktoré sú súčasťou prepojenia, ustanovenia písm. a) až d) sa neuplatňujú. V takomto prípade musia byť prepojenia zahŕňajúce systém vyrovnania obchodov s cennými papiermi prevádzkovaný takýmto CDCP vyhodnotené ako vyhovujúce podľa dokumentu Framework for the assessment of securities settlement systems and links to determine their eligibility for use in Eurosystem credit operations z januára 2014. II. POŽIADAVKY EUROSYSTÉMU 1. Na účely zabezpečenia právnej spoľahlivosti musí prevádzkovateľ SSS presvedčiť národnú centrálnu banku členského štátu, v ktorom príslušný systém vyrovnania obchodov s cennými papiermi vykonáva svoju činnosť, odkazom na záväznú právnu dokumentáciu, či už vo forme riadnej uzatvorenej zmluvy alebo odkazom na záväzné podmienky príslušného prevádzkovateľa SSS alebo inak, že: a) nárok na cenné papiere držané v systéme vyrovnania obchodov s cennými papiermi prevádzkovanom prevádzkovateľom SSS, vrátane cenných papierov držaných prostredníctvom prepojení prevádzkovaných prevádzkovateľom SSS (na účtoch vedených prevádzkovateľmi prepojených SSS), sa riadi právom štátu EHP; b) nárok účastníkov systému vyrovnania obchodov s cennými papiermi na cenné papiere držané v tomto systéme vyrovnania obchodov s cennými papiermi je jasný a jednoznačný a zabezpečuje, aby účastníci systému neboli vystavení platobnej neschopnosti prevádzkovateľa tohto SSS; c) ak systém vyrovnania obchodov s cennými papiermi koná v postavení systému emitenta, nárok prepojeného systému investora na cenné papiere držané v systéme emitenta je jasný a jednoznačný a zabezpečuje, aby systém investora a jeho účastníci neboli vystavení platobnej neschopnosti prevádzkovateľa systému emitenta; d) ak systém vyrovnania obchodov s cennými papiermi koná v postavení systému investora, nárok tohto systému vyrovnania obchodov s cennými papiermi na cenné papiere držané systéme emitenta, ktorý je súčasťou prepojenia, je jasný a jednoznačný a zabezpečuje, aby systém investora a jeho účastníci neboli vystavení platobnej neschopnosti prevádzkovateľa systému emitenta; e) žiadne záložné právo alebo podobný mechanizmus na základe platných právnych predpisov alebo zmluvných mechanizmov nebude mať negatívny vplyv na nárok národnej centrálnej banky na cenné papiere držané v systéme vyrovnania obchodov s cennými papiermi; f) postup pre alokáciu akéhokoľvek schodku (manka) cenných papierov držaných v systéme vyrovnania obchodov s cennými papiermi je jasný a jednoznačný, najmä v prípade platobnej neschopnosti: i) prevádzkovateľa SSS; ii) akejkoľvek tretej osoby uskutočňujúcej úschovu cenných papierov; alebo iii) akéhokoľvek prepojeného systému emitenta; g) postupy, ktoré sa majú dodržiavať pri uplatňovaní nároku na cenné papiere na základe právneho rámca, ktorý platí pre systém vyrovnania obchodov s cennými papiermi, sú jasné a jednoznačné vrátane – v prípade, keď systém vyrovnania obchodov s cennými papiermi vystupuje ako systém investora – akýchkoľvek náležitostí, ktoré musia byť splnené vo vzťahu k prepojenému systému emitenta. 2. Prevádzkovateľ SSS je povinný zabezpečiť, aby v prípade, keď systém vyrovnania obchodov s cennými papiermi, ktorý prevádzkuje, vystupuje ako systém investora, boli prevody cenných papierov vykonané prostredníctvom prepojení konečné v zmysle smernice Európskeho parlamentu a Rady 98/26/ES (2), to znamená, že nie je možné odvolať, stornovať, zrušiť alebo inak zvrátiť takéto prevody cenných papierov. 3. Ak systém vyrovnania obchodov s cennými papiermi, ktorý prevádzkuje prevádzkovateľ SSS, vystupuje ako systém emitenta, prevádzkovateľ SSS je povinný zabezpečiť, že nebude využívať tretiu inštitúciu, ako je napríklad banka alebo akákoľvek tretia strana iná ako systém vyrovnania obchodov s cennými papiermi, a ktorá koná ako sprostredkovateľ medzi emitentom a systémom emitenta, alebo je prevádzkovateľ SSS povinný zabezpečiť, že jeho systém vyrovnania obchodov s cennými papiermi má priame alebo pridružené prepojenie so systémom vyrovnania obchodov s cennými papiermi, ktorý má takéto (jedinečné a priame) prepojenie. 4. Aby sa prepojenia systémov vyrovnania obchodov s cennými papiermi na zúčtovanie transakcií centrálnej banky mohli využívať, musia byť zavedené mechanizmy, ktoré umožnia buď vnútrodenné vyrovnanie formou dodania oproti platbe v peňažných prostriedkoch centrálnej banky, alebo vnútrodenné bezodplatné vyrovnanie, ktoré môže mať formu hrubého zúčtovania platieb v reálnom čase alebo skupinovo s vnútrodennou konečnosťou zúčtovania. Vzhľadom na charakteristické znaky vyrovnania v TARGET2-Securities sa táto požiadavka považuje za už splnenú pre priame a pridružené prepojenia, v ktorých všetky systémy vyrovnania obchodov s cennými papiermi, ktoré sú súčasťou prepojenia, sú zahrnuté do TARGET2-Securities. 5. Pokiaľ ide o prevádzkové hodiny a otváracie dni: a) systém vyrovnania obchodov s cennými papiermi a jeho prepojenia musia poskytovať služby vyrovnania počas všetkých pracovných dní TARGET2; b) systém vyrovnania obchodov s cennými papiermi musí byť v prevádzke počas denného spracovania, ako je uvedené v dodatku V prílohy II k usmerneniu ECB/2012/27 (3); c) systémy vyrovnania obchodov s cennými papiermi zapojené do priamych alebo pridružených prepojení musia svojim účastníkom umožniť zadať pokyny systému investora pre vyrovnanie formou dodania oproti platbe v ten istý deň prostredníctvom systému emitenta a/alebo systému sprostredkovateľa (podľa potreby) aspoň do 15:30 stredoeurópskeho času (SEČ) (4); d) systémy vyrovnania obchodov s cennými papiermi zapojené do priamych alebo pridružených prepojení musia svojim účastníkom umožniť zadávať pokyny systému investora na bezodplatné vyrovnanie v ten istý deň prostredníctvom systému emitenta alebo systému sprostredkovateľa (podľa potreby) aspoň do 16:00 SEČ; e) systémy vyrovnania obchodov s cennými papiermi musia mať zavedené opatrenia, ktoré umožnia, aby sa prevádzkové hodiny uvedené v písm. b) až d) v prípade mimoriadnej udalosti predĺžili. Vzhľadom na charakteristické znaky vyrovnania v TARGET2-Securities sa táto požiadavka považuje za už splnenú pre priame a pridružené prepojenia, v ktorých všetky systémy vyrovnania obchodov s cennými papiermi, ktoré sú súčasťou prepojenia, sú zahrnuté do TARGET2-Securities. III. POSTUP PRI PODÁVANÍ ŽIADOSTÍ 1. Prevádzkovatelia SSS v krajine eurozóny, ktorí majú v úmysle, aby ich služby boli využívané v rámci úverových operácií Eurosystému, by mali predložiť žiadosť o posúdenie akceptovateľnosti národnej centrálnej banke členského štátu, v ktorom má systém vyrovnania obchodov s cennými papiermi sídlo. 2. V prípade prepojení vrátane tých, ktoré zahŕňajú systém vyrovnania obchodov s cennými papiermi z krajiny EHP mimo eurozóny, by prevádzkovateľ systému investora mal predložiť žiadosť o posúdenie akceptovateľnosti národnej centrálnej banke členského štátu, v ktorom systém investora vykonáva svoju činnosť. 3. Eurosystém môže žiadosť zamietnuť alebo, ak je systém vyrovnania obchodov s cennými papiermi alebo prepojenie už akceptovateľné, môže pozastaviť alebo odňať akceptovateľnosť, ak: a) najmenej jedno kritérium akceptovateľnosti uvedené v odseku I nebolo splnené; b) by použitie systému vyrovnania obchodov s cennými papiermi alebo prepojenia mohlo ovplyvniť bezpečnosť a účinnosť úverových operácií Eurosystému a vystaviť Eurosystém riziku finančných strát, alebo existujú iné skutočnosti, pre ktoré predstavuje riziko z dôvodov obozretnosti. 4. Rozhodnutie Eurosystému o akceptovateľnosti systému vyrovnania obchodov s cennými papiermi alebo prepojenia sa oznamuje prevádzkovateľovi SSS, ktorý predložil žiadosť o posúdenie akceptovateľnosti. Eurosystém odôvodní každé záporné rozhodnutie. 5. Systém vyrovnania obchodov s cennými papiermi alebo prepojenie sa môžu použiť na účely úverových operácií Eurosystému po ich uverejnení v zoznamoch akceptovateľných systémov vyrovnania obchodov s cennými papiermi a akceptovateľných prepojení, ktoré vedie Eurosystém a sú uverejnené na internetovej stránke ECB.